GiliGold/VAD_KnessetCorpus huggingface dataset:
רונית תירוש: אני לא מתיימרת לומר שהוועדה הזאת אכסקוטיבית.
רונית תירוש: דהיינו, יש לה יכולת ביצוע.
רונית תירוש: אבל, בהחלט, הוועדה הזאת, כמי שמפקחת על הרשות המבצעת, צריכה לוודא שכל הגורמים ברשות המבצעת – קרי, משרדי הממשלה והרשויות שנגזרות מהם – לוקחים בחשבון שיש לנו בעיה רצינית.
רונית תירוש: אני אומר בצורה הכי בוטה, אני חושבת, בעקבות סדרת דיונים שקיימנו, שהמלך הוא עירום, וצריך לקרוא לילד בשמו.
רונית תירוש: מדינת ישראל מתהדרת ביכולת טכנולוגית, ביכולת היי-טקיסטית, במוחות יהודים מצוינים מאין כמותם, ואני לא מקלה ראש בעניין.
רונית תירוש: אני לא אומרת את זה בציניות.
רונית תירוש: אבל, אותם מוחות כנראה לא מנותבים באופן האופטימאלי למקומות בהם אנחנו צריכים לגעת.
רונית תירוש: אנחנו טובים בהרבה מאוד פיתוחים.
רונית תירוש: אבל, אנחנו צריכים לעבוד.
רונית תירוש: אני אומרת את זה במידת הצניעות, כי אני בוודאי לא אשת המקצוע.
רונית תירוש: אבל, אני לומדת מהר, ואני מבינה שאנחנו צריכים להקדים תרופה מהר.
רונית תירוש: אנחנו צריכים לחפש לא ברזולוציות נמוכות כאלה ואחרות איך אנחנו עכשיו מגינים על כרטיס האשראי, איך אנחנו נגן על אתר מסוים שנפל במשרד ממשלתי כזה או אחר.
רונית תירוש: יש פה בעיה עקרונית שצריך לטפל בה.
רונית תירוש: יש פה איום לאומי על מדינת ישראל ברמת טרור קיברנטי.
רונית תירוש: זו רשת סייבר שמאפשרת בלחיצת כפתור שנעשית על-ידי אנשים מהגיל הצעיר ביותר עד הגיל המתקדם ביותר.
רונית תירוש: הם עושים את זה בתמיכה של מדינות עוינות למדינת ישראל שקל להן הרבה יותר לתקוף את ישראל מהצד הקיברנטי על-ידי לחיצת כפתור מלשלוח טנקים ומטוסים, ולהשמיד את המדינה, או לחלופין טילים כאלו או אחרים כשאנחנו מקשים עליהם, כמו באיראן.
רונית תירוש: פה הדברים הם זמינים יותר, הם מידיים יותר, והם מאיימים לא פחות מכל טיל בליסטי.
רונית תירוש: אני לא רוצה להתהדר במילים.
רונית תירוש: אבל, זה לא פחות יעיל מבחינת נזק מטיל גרעיני כזה או אחר.
רונית תירוש: אני לא מדברת על חיי אדם באופן מיידי.
רונית תירוש: אבל, כשתשתיות חיוניות, חשובות לחיים היום-יומיים שלנו נופלות, אז אנחנו יכולים למצוא את עצמנו ללא יכולת לשתות מים, וללא יכולת להגיע ממקום למקום על מנת להימלט, או כל דבר אחר.
רונית תירוש: אני לא רוצה לתת פה תסריט אימים.
רונית תירוש: אבל, אני בהחלט רוצה לשים את המשקל הנכון על הבעיה הזאת שמתפתחת בטור הנדסי מהיר מאוד, במהירות, ואני לא רואה שאנחנו ערוכים.
רונית תירוש: מעבר לרשות למשפט מידע וטכנולוגיה, ותיכף עו"ד יורם הכהן יפתח את הדיון באופן מקצועי, אני כמובן הזמנתי גם את מי שעומד בראש רשות הסייבר שהקים ראש הממשלה.
רונית תירוש: אני מכבדת את רצונו לא להופיע כרגע במפגשים כאלה.
רונית תירוש: בדעה אחת ובסיכום מקובל, החלטנו שחודשיים ימים יש מקום לתת לאותו ראש רשות חדש, מר אביתר מתניה, על מנת שיבנה לו את התוכנית שלו, וגם הרשות תפעל בהתאם.
רונית תירוש: יש פה נציגה בכל זאת של הרשות שהיא ראש מטה.
רונית תירוש: למה את יושבת מאחור?
רונית תירוש: את ממש לא רוצה לדבר אז את מאחור?
רונית תירוש: יש פה מקום.
רונית תירוש: אני מזמינה אותך כן להצטרף אלינו, בוודאי להקשיב.
רונית תירוש: אבל, אולי גם להשמיע, אם יש מה להשמיע.
רונית תירוש: אבל, אני אומרת שוב, אני מפנה את דבריי לרשות הסייבר כי היא הרשות המתכללת של כל הגורמים במשק, ולא במשק, שאמורים לעבוד על הנושא ולתת פתרונות.
רונית תירוש: אנחנו מצאנו שיש שיח בין אנשים, בין ארגונים, ובין רשויות שונות.
רונית תירוש: אבל, אני גם מצאתי שיש מי שלא מחובר, לא באופן מכוון ומודע.
רונית תירוש: אני חושבת שהמטרה הראשונה שלכם היא לתכלל את כל הגורמים הללו, ולוודא שכולם מרושתים.
רונית תירוש: אתם לא גוף ביצועי.
רונית תירוש: אבל, כגוף שצריך להבטיח שדברים יקרו, אני חושבת שהיה נכון להקים את הרשות.
רונית תירוש: אנחנו נשמח שאתם תשתתפו באופן פעיל יותר בדיוני המשך שאנחנו נקיים.
רונית תירוש: כל מה שהבטחתי עד היום בסיכום דיונים קודמים לגבי יידועו של ראש הממשלה, ביידוע בהקשר של רעידות אדמה ומוכנות העורף שגם היא קשורה לנפילה של רשתות במקרים של פגעי טבע, אבל יש גם פגעים אחרים שהם לא פגעי טבע, אני יידעתי את השר העוסקים בדבר.
רונית תירוש: אני גם כתבתי והפניתי את תשומת ליבן של הרשויות המקומיות דרך השלטון המקומי, דרך מר בוחבוט.
רונית תירוש: אני עושה את כל מה שהבטחתי.
רונית תירוש: כמו שרשות הסייבר תהיה הגורם המתכלל, ותוודא שאכן אנשים מיודעים, ומדווחים, ועושים את מה שצריך לעשות, אני גם מצידי, מבחינת הרשות המחוקקת, אדאג שכך ייעשה במסגרת דיוני הוועדה שלי.
רונית תירוש: אני מניחה שהיום אנחנו נדבר על כל מיני תקנים שצריכים להיעשות או להתבצע כדי להבטיח מוגנות על מאגרי מידע.
רונית תירוש: אני יודעת שיש הפקרות רבה מאוד באשר לאגירת נתונים שלנו, בין אם זה על-ידי גורמים שאני קונה דרכם, או גורמים אחרים שמבקשים ממני מידע כי אני מבקשת משהו מאיזשהו משרד ממשלתי.
רונית תירוש: היד קלה על ההדק, הנתונים שלנו נמצאים כמעט בכל מאגר.
רונית תירוש: אני בטוחה שהם לא מאובטחים באופן נאות.
רונית תירוש: צריך שיהיה מישהו שייאלץ אותם, וייתן תקינה –ייתן פשוט תו תקן.
רונית תירוש: כשאני הולכת למסור פרטים שלי לגורם כזה או אחר, אני רוצה שיהיה לו מין 9,820 ISO או בלי 9,000, פשוט תקן 8,200, שבו אני אדע שאני יכולה להיות שקטה, ככל שניתן להיות שקטים, כי זה חתול ועכבר.
רונית תירוש: אנחנו כל הזמן נסתובב קצת סביב הזנב של עצמנו.
רונית תירוש: אבל, לפחות אני אדע שאני בידיים מקצועיות ובטוחות שבאמת רוצות לוודא שהנתונים שמסרתי לא ילכו לגורמים אחרים.
רונית תירוש: אנחנו גם נדון בהמשך על הפיקוח על מאגרי מידע לפי חוק הגנת הפרטיות וכו', אומרת לי היועצת המשפטית של הוועדה ובצדק רב.
רונית תירוש: היה לי פתיח די ארוך, ואני אבקש מעו"ד יורם הכהן לפתוח את הדיון המקצועי.
יורם הכהן: תודה גברתי ובוקר טוב.
יורם הכהן: אני רוצה להתחיל בלהודות למישהו שלא נמצא פה, וזה אותו אחד שקוראים לו OxOmar שתרם להעלאת המודעות של הציבור הישראלי לנושא אבטחת מידע באופן שאני חושב שהרבה מאוד תקציבי פרסום שהיינו עושים בנושא הזה לא היו משיגים את אותה מודעות.
יורם הכהן: מבחינה זו, אני חושב שצלצול ההשכמה שקיבלנו בעניין הזה הוא דבר מאוד מאוד חשוב.
יורם הכהן: אפשר להודות לו.
יורם הכהן: הוא כנראה לא השיג את המטרה שהוא רצה להגיע אליה.
יורם הכהן: עם התברר פרטי האירוע הזה לפני כשבוע, הרשות למשפט וטכנולוגיה נכנסה לנושא מכיוון שהיה לנו ברור באופן מיידי שגם מדובר פה באירוע שהוא אירוע פלילי לפי חוק הגנת הפרטיות.
יורם הכהן: יש פה גם היבטים של פריצה למחשבים ככל הנראה.
יורם הכהן: אבל, ללא ספק גניבה ופרסום של מידע אישי, הוא אירוע שקשור לליבת העיסוק שלנו.
יורם הכהן: הוא גם קשור לליבת העיסוק שלנו כרגולטור בתחום הגנת הפרטיות.
יורם הכהן: לכן, במידה מסוימת אנחנו לקחנו סוג של אחריות על האירוע הזה בגלל שזה נפל במשמרת שלנו, וכך זה היה צריך להיות.
יורם הכהן: אבל, אני חושב שלמה שקרא פה יש השלכות שהן הרבה יותר רחבות למשק הישראלי.
יורם הכהן: כמובן שכל הגורמים הרלוונטיים צריכים להסיק את המסקנות שלהם בנושא זה.
יורם הכהן: בהקשר לשאלה של הסייבר או אירוע סייבר טרור – יש כמובן מאפיינים באירוע הזה שהם מאפייני אירוע סייבר טרור, מהסיבה הפשוטה שאותו האקר, או קבוצה של האקרים טענה ופרסמה את זה שהם מפרסמים את המידע הזה מתוך כוונה לגרום לישראלים לעמוד בתור ולהחליף כרטיסי אשראי, ושכרטיסי האשראי לא יהיו מקובלים במדינות העולם.
יורם הכהן: ולכן, על פניו, מדובר באיזשהו סוג של מתקפה.
יורם הכהן: לא אני הגורם המוסמך במדינת ישראל להגדיר אירוע מסוים כסייבר או לא.
יורם הכהן: זה באמת משהו שהמערכת היום מתמודדת איתו.
יורם הכהן: אני מקווה שאנשי מטה הסייבר שבהקמה שנמצאים פה יוכלו להתייחס לשאלות האלה, כי אני יודע שנעשתה עבודת מטה מאוד מאוד מסודרת בנושא הזה.
יורם הכהן: כמו שאמרתי, זה נפל במשמרת שלנו, וזה קשור למידע אישי.
יורם הכהן: לכן, אנחנו מטפלים בזה, ונמשיך לטפל בזה.
יורם הכהן: אגב, השוני באירוע הזה לעומת דברים שקורים בעולם היום-יומי הוא שהמידע הזה פורסם מתוך המטרה הזאת.
יורם הכהן: אני חושב שחברות כרטיסי האשראי, ואני מקווה שהן יתייחסו לזה אחר כך – סחר במידע אודות כרטיסי אשראי ופרטיהם הוא לחם חוקן של חברות כרטיסי אשראי, וניסיונות הונאה כאלה ואחרים נעשים על בסיס יום יומי, כולל העברה של מידע כזה.
יורם הכהן: לכן, השינוי הוא באמת בעצם הפרסום.
יורם הכהן: בדרך כלל מוכרים את המידע הזה לכל מיני גורמים שרוצים לעשות בו הטבות כלכליות.
יורם הכהן: פה עשו את זה מתוך אוריינטציה אחרת.
יורם הכהן: זה לא מפחית מחשיבות העניין מבחינתנו, כי מה לנו אם זה למטרות כלכליות או למטרות של פגיעה?
יורם הכהן: אנחנו צריכים לטפל פה בסוגיית אבטחת המידע שעולה מהסיפור הזה, וזה דבר שבהחלט חייב להיות מטופל.
יורם הכהן: אני רק רוצה להזכיר שאנחנו – הרשות – פרסמנו לפני כחודשיים פענוח של תיק שלטעמי הוא הרבה הרבה יותר חמור, וזה דליפת מרשם האוכלוסין של מדינת ישראל לרשת.
יורם הכהן: אני יודע, ואני גם מקווה שמשרדי הממשלה היום מפנימים את המסקנות שיש כתוצאה מהתהליך הזה.
יורם הכהן: חלק מזה כבר הופנם בכל מיני תהליכים.
יורם הכהן: אבל, שם היה מדובר על מאגר מידע מקיף על אודות כל אזרחי מדינת ישראל.
יורם הכהן: פה, בסופו של דבר, אנחנו מדברים על מידע שאגב הוא קצת שונה בהיבטים האלה, ואני לא מקל בו ראש.
יורם הכהן: אבל, אני חושב שצריך לשים את הדברים בפרופורציה.
יורם הכהן: ההבדל המשמעותי הוא שבאותו מקרה זה היה מידע שנאסף על-ידי גופי מדינה, ובמקרה הזה זה מידע שנאסף על-ידי גורמים פרטיים.
יורם הכהן: ולכן, גם הרגולציה היא שונה, גם הטיפול הוא שונה.
יורם הכהן: מה רמו"ט עשתה בטיפול במקרה הזה?
יורם הכהן: עם היוודעו אנחנו אספנו כמובן את המידע הרלוונטי על שני האירועים האלה של הפצת המידע.
יורם הכהן: היו שני פרקים של הפצת מידע.
יורם הכהן: לפי הבנתנו, בכל אירוע היו כמה פריצות מקבילות שנעשו לאורך שבעה חודשים.
יורם הכהן: זה לא אירוע שקרה בתחילת ינואר או בסוף דצמבר.
יורם הכהן: באופן עקרוני, המדיניות שלנו היא שאנחנו, ובוודאי מחקירות פליליות, לא מוסרים מידע שהוא מידע של החקירה.
יורם הכהן: מה שאני מוסר לכם פה הם דברים שאנחנו יכולים לומר אותם, מבחינתנו.
יורם הכהן: הפרטים נגנבו ממספר חברות שבעיקר התעסקו ב-hosting, בהחזקה של אתרים, והן מעורבות בעניין הזה.
יורם הכהן: אנחנו קיבלנו צווי חיפוש מבתי-משפט כדי להיות מסוגלים לחקור את הנושא הזה.
יורם הכהן: עשינו איסוף של התשתית הראייתית הרלוונטית.
יורם הכהן: אני רוצה להזכיר שמדובר פה, בסופו של דבר, בעבירה פלילית ככל שאפשר יהיה להעמיד לדין מישהו על הנושא הזה.
יורם הכהן: אני לא רוצה לייצר ציפיות.
יורם הכהן: אבל, אנחנו בהחלט צריכים להתייחס, ואנחנו מתייחסים לאירוע כזה בבסיסו כאירוע פלילי.
יורם הכהן: לכן, אנחנו עושים את זה ברמת הוודאות הנדרשת למשפט פלילי.
יורם הכהן: יכול להיות שבסופו של דבר זה לא יידרש, אבל כך אנחנו מתנהגים עם המידע.
רונית תירוש: ברשותך, אני רק רוצה לוודא שהבנתי נכון.
רונית תירוש: החוק של הגנת הפרטיות המדבר על מאגרי מידע מונח לפניי: לא ינהל אדם, ולא יחזיק מאגר מידע, אלא אם כן התקיימו הדברים הבאים.
רונית תירוש: המאגר נרשם בפנקס וכו' וכו'.
רונית תירוש: אתם אמורים לפקח שזה אכן קורה, ושכל התנאים האלה מקוימים?
רונית תירוש: האם זה רק לגבי אתרים של משרדי ממשלה?
יורם הכהן: לא, בכלל לא.
רונית תירוש: האם זה גם על הבנקים, גם על - - - ?
יורם הכהן: אם את רוצה אתייחס לסוגיית רישום מאגרי מידע בהמשך, כי היא נוגעת גם לשאלה של תקנות אבטחת מידע.
יורם הכהן: אני בהחלט אתייחס לזה.
יורם הכהן: אנחנו היום חוקרים עבירות פליליות בנושא של הגנת הפרטיות מכוח הסמכה של השר לביטחון הפנים, ותזכיר האכיפה שעבר קריאה ראשונה, וגברתי מכירה אותו, ואמור להיות נדון בכנסת, מסדיר את הסמכויות שלנו בהקשר הזה בצורה הרבה הרבה יותר מודרנית ונכונה.
יורם הכהן: כרגע אנחנו פועלים מכוח הסמכה של השר לביטחון הפנים.
יורם הכהן: כמו שאתם יודעים, המידע הזה פורסם בכל מיני אתרים ברחבי העולם.
יורם הכהן: אנחנו פנינו למחלקות ה - Abuse של האתרים האלה מתוך בקשה שהם יורידו.
יורם הכהן: מי שמכיר, עבירות של מידע דיגיטלי - בדומה לרצח, אי-אפשר להחזיר לחיים את הגופה.
יורם הכהן: המידע שדלף - אי-אפשר להחזיר אותו, יש לו חיים משלו.
יורם הכהן: אנחנו מכירים את זה גם ממקרה של ה"אגרון".
יורם הכהן: לכן, כמובן שצריכים להתמקד בעתיד ולמנוע את האפשרויות האלה.
יורם הכהן: "אגרון" זה מרשם האוכלוסין.
יורם הכהן: זה אירוע מ-2006 שנחקר על-ידינו, ופוצח.
רונית תירוש: איך אתם קוראים לאירוע, אם בכלל אתם קוראים לו, לפני כחודש של נפילת אתרי הממשלה?
יורם הכהן: אנחנו לא מתעסקים בו.
יורם הכהן: זה לא בתחום האחריות שלו, כי אנחנו לא יודעים שום דבר על זה שנגנב מידע אישי שם.
יורם הכהן: אם רוצים להתייחס לשאלה הזאת, אז זה אנשי ממשל זמין ומשרד האוצר.
רונית תירוש: זה מראה את המורכבות ואת הפיזור של האחריויות.
יורם הכהן: בוא נגיד כך – מידע היום מנוהל בכל-כך הרבה מערכות, ועל-ידי כל-כך הרבה גורמים.
יורם הכהן: המידע המנוהל על-ידי המערכות הביטחוניות, מפוקח על-ידי גורמי ביטחון.
יורם הכהן: ככל שיש שם מידע אישי אז זה גם חלק מסמכויות הפיקוח שלנו.
יורם הכהן: באמת צריך להבין שזו מפה מאוד עשירה, כי כלכלת המידע של ימינו היא מבוססת מידע, והמידע הזה מעובד בהרבה מאוד מקרים.
רונית תירוש: כמה גורמים?
יורם הכהן: אין היום גורם, ואני לא יודע אם יכול להיות גורם אחד שיש לו אחריות לכל נושא של ניהול המידע במדינה.
רונית תירוש: האם אתה יכול לעשות לי סדר, ככל שאתה יכול, איך החלוקה?
רונית תירוש: זאת אומרת, מי אחראי?
יורם הכהן: כן, קצת, אני לא יודע אם היא תהיה מקיפה.
יורם הכהן: בכל מה שקשור לרשות למשפט וטכנולוגיה אני יכול להגיד שאנחנו רשות הרגולציה בנושא הגנת הפרטיות במידע.
יורם הכהן: בהקשר הזה, גם בנושא של חתימה אלקטרונית שזה אזורים קצת דומים וקשורים.
רונית תירוש: האם גם על המאגר הביומטרי?
יורם הכהן: לא.
יורם הכהן: לגבי המאגר הביומטרי - יש רשות ייעודית שהוקמה במשרד הפנים, והוא נמצא פה.
יורם הכהן: הם אחראיים.
יורם הכהן: יש כמובן קשר בין הרשות למשפט טכנולוגיה, או בין הפונקציה ברשות למשפט טכנולוגיה שנקראת רשם מאגרי המידע, כשיש חובות דיווח לפי חוק המאגר הביומטרי אלינו כיוון שמדובר במידע אישי.
יורם הכהן: אבל, לשמחתי, הוקמה רשות ייעודית עם תפיסת אבטחת מידע עצמאית, וגם כזאת שמעוגנת בחוק.
יורם הכהן: גורמים נוספים רלוונטיים זה הרגולטורים הייעודים שנמצאים פה: בנק ישראל, אגף שוק ההון.
יורם הכהן: זאת אומרת, על הגופים הגדולים מאוד יש רגולציה הרבה יותר פרטנית.
יורם הכהן: למשל, חברות כרטיסי האשראי נמצאות תחת הרגולציה של בנק ישראל כדוגמה.
יורם הכהן: מערכת הביטחון נמצאת תחת רגולציה בהיבטים של מידע ביטחוני גם של מלמ"ב וגם של שב"כ.
יורם הכהן: יש עוד גורם מאוד מאוד מאוד חשוב שזה הרשות לאבטחת מידע בשב"כ שהיא אחראית בהקשר הזה על הגנה על תשתיות קריטיות שגם הן מגזר ממשלתי.
יורם הכהן: אבל, יש לה גם זליגה לכיוון תשתיות שנמצאות במגזר האזרחי.
יורם הכהן: יש כמובן את מטה הסייבר שנמצא בהקמה, יש את משטרת ישראל.
רונית תירוש: האם הסייבר אמור להיות מעל כל הגורמים כגורם מתכלל?
יורם הכהן: אני לא יודע להגיד.
יורם הכהן: אני חושב ששני תוכל לתת איזושהי תשובה לגבי העניין הזה.
רונית תירוש: זה מעניין, תיכף נשמע אותה.
רונית תירוש: אתה מוצא שיש מקום לתכלל את כל הגורמים?
יורם הכהן: אין ספק שבתפיסה של מדינה צריך להיות גורם מתכלל את הגורמים, ואז לראות איזה גורם צריך לטפל במה, והאם יש לו את המשאבים, ואיך עושים את האינטגרציה.
יורם הכהן: אגב, כרשות למשפט וטכנולוגיה, בגלל שאנחנו so called הרגולטור הצעיר באזור, אנחנו מאוד מאוד מקפידים לייצר מנגנוני שיתוף פעולה עם המקבילים אלינו - וזה חשוב מאוד מבחינת המשק - כדי שלא יהיה מצב שבו אנשים יקבלו רגולציה סותרת, ויקבלו הנחיות מכל מיני גורמים.
יורם הכהן: הסנכרון הזה צריך, קודם כל, להיעשות ברמה בילטראלית, בין רגולטורים לבין עצמם.
יורם הכהן: צריכה להיות איזושהי ראייה מקיפה של הנושא הזה.
יורם הכהן: זה לא אנחנו לצורך העניין.
יורם הכהן: כן, בהחלט – אני חושב שמדינת ישראל הבינה, ואנחנו מתקדמים לעניין הזה.
יורם הכהן: כמו שאמרתי, האירוע הזה הוא בית-ספר מצוין לכולם.
יורם הכהן: אני רוצה להשלים את התמונה לגבי השאלה מה אנחנו יודעים ומה נעשה.
יורם הכהן: יש עניין אחד מאוד מאוד חשוב.
יורם הכהן: אנחנו ברשות למשפט וטכנולוגיה יחד עם ממשל זמין, משרד האוצר, מנסים היום להקים אתר אינטרנט שיאפשר לאזרחי מדינת ישראל לדעת איזה סוגי מידע אישי על אודותם נחשף בקבוצה הזאת.
יורם הכהן: גיבשנו מודל טכנולוגי מאוד מאוד נכון לעשות את זה שמצד אחד לא יגרום לכשל אבטחת מידע לכשעצמו.
יורם הכהן: לצורך העניין, נניח שהמידע הזה היה מפורסם מחדש באתר ממשלתי.
יורם הכהן: זה כמובן לא רעיון מאוד מאוד טוב.
יורם הכהן: אבל, אנחנו מאוד מאוד קרובים להעלות את זה.
יורם הכהן: כל אזרח יוכל להיכנס ועל סמך פרטי הזיהוי שלו עצמו לדעת איזה סוגי מידע דלפו לגביו.
יורם הכהן: כמובן לא מה המידע הספציפי.
יורם הכהן: הוא יוכל לדעת שכתובת האי-מייל שלו דלפה.
יורם הכהן: זה משהו שאנחנו עובדים עליו עם ממשל זמין בשבוע האחרון.
יורם הכהן: יש לזה כמובן שאלות טכנולוגיות ומשפטיות לא טריוויאליות.
יורם הכהן: אבל, אני מקווה מאוד שזה יעלה בימים הקרובים.
יורם הכהן: יש לנו היום תמונה טובה, טובה מאוד אפילו, לגבי השאלה איך הפריצה הזאת נעשתה.
יורם הכהן: אני חייב להגיד שברוב המקרים רמת אבטחת המידע שנצפתה היא נמוכה מאוד, עד בלתי קיימת.
יורם הכהן: זאת אומרת, לא צריך היה להיות האקר מאוד מאוד מוצלח ומיומן בכדי לעשות את זה.
יורם הכהן: אפרופו תרבות של אבטחת מידע, זה כמובן נושא שצריך לדבר עליו.
רונית תירוש: האם מותר לי להסיק שהרגולציה של בנק ישראל לא קיימת או קיימת במידה מאוד לא רצינית?
יורם הכהן: לא, אני לא חושב שזה קשור לבנק ישראל.
רונית תירוש: אבל, אני הבנתי קודם שמי שאחראי על נושא הבנקים וכרטיסי אשראי זה בנק ישראל.
רונית תירוש: לכן, שאלתי מי אחראי על מה?
רונית תירוש: מישהו פה צריך להיות אחראי.
רחל יעקבי: שמי רחל (רוחה) יעקבי, הפיקוח על הבנקים.
רחל יעקבי: בנק ישראל או הפיקוח על הבנקים – המוסדות הכפופים לו הם הבנקים כמובן.
רחל יעקבי: בנק ישראל או הפיקוח על הבנקים מפקח על הבנקים ותאגידי העזר מסוג של חברות כרטיס אשראי.
רחל יעקבי: הוא לא מפקח על בתי העסק.
רחל יעקבי: זה כדי לתת ההבהרה.
רונית תירוש: אבל, בית עסק מתקשר עם חברת אשראי, ואז מתאפשרת כל הפעולה.
רונית תירוש: חברת כרטיסי אשראי לא מוודאת שבית העסק מגן על המאגרים שנצברים אצלו?
רונית תירוש: זה הרי שרשור, אחרת מי יהיה אחראי על בתי העסק במדינת ישראל?
רחל יעקבי: זאת שאלה.
רחל יעקבי: קודם כל, אני אומרת את העובדה.
רחל יעקבי: הפיקוח על הבנקים לא בדק ולא מפקח על בתי העסק.
רחל יעקבי: יש תקן, ואני מניחה שהוא עוד יעלה גם על-ידי נציגי חברות כרטיסי האשראי.
רחל יעקבי: זה תקן של גוף של חברות כרטיסי האשראי הבין-לאומיות שנקרא PCI DSS, והוא מדבר על היבטים של אבטחת מידע.
רחל יעקבי: הוא גם מתייחס לשאלה איך צריכה להתנהל אבטחת מידע בבתי עסק, איזה סוגי מידע רגישים לשמור או לא לשמור.